Cilj 22. tradicionalnog savjetovanja je nastavak inicijative Hrvatskog društva ekonomista na povezivanju i boljoj suradnji znanosti, struke i kreatora ekonomskih politika te uspostavljanje platforme za ocjenu snaga, slabosti i mogućnosti hrvatskoga gospodarstva. To uključuje raspravu oko aktualnog stanja u odnosu na resurse i strategije kako bi pridonijeli donošenju smjernica za hrvatsku razvojnu politiku. Posebna pažnja bit će posvećena ulozi hrvatske znanosti, odnosno sveučilišta u hrvatskom razvoju. Situacija prekomjernog deficita i očekivanja Europske unije od Hrvatske, također će biti predmetom rasprave: kuda idemo, što trebamo učiniti, kako možemo pridonijeti.